Zápisnica z 55. zasadnutia Súdnej rady Slovenskej republiky
z 30. novembra 2010

Prítomní:
1)	JUDr. Štefan Harabin - ospravedlnený
2)	JUDr. Jana Bajánková 
3)	Doc. JUDr. Mária Bujňáková 
4)	JUDr. Igor Burger
5)	JUDr. Ján Burik - ospravedlnený
6)	JUDr. Viliam Dohňanský 
7)	JUDr. Ida Hanzelová 
8)	JUDr. Daniel Hudák 
9)	JUDr. Peter Hulla 
10)	JUDr. Jozef  Janík – dostavil sa po začatí rokovania
11)	JUDr. Helena Kožíková - ospravedlnená
12)	JUDr. Anna Marková - ospravedlnená
13)	JUDr. Richard Molnár - ospravedlnený
14)	JUDr. Bohumil Novák 
15)	JUDr. Juraj Sopoliga 
16)	JUDr. Gabriela Šimonová 
17)	JUDr. Daniela Švecová 
18)	JUDr. Mária Usačevová

	Ing. Anna Žatková – vedúca Kancelárie Súdnej rady Slovenskej republiky 

55. rokovanie Súdnej rady Slovenskej republiky otvorila a viedla funkčne najstaršia členka Súdnej rady Slovenskej republiky (ďalej len "súdna rada") a zároveň skonštatovala, že súdna rada je uznášaniaschopná.  

Návrh programu zasadnutia bol členom súdnej rady predložený v písomnej podobe a po diskusii bol schválený nasledovný program zasadnutia:

1.	Podnet JUDr. Pavla Polakoviča (1 Ksr 230/2010)

2.	Voľba kandidáta na podpredsedu Najvyššieho súdu Slovenskej republiky                                 (1 Ksr 44-2/2010)

3.	Disciplinárny súd – doplnenie senátu voľbou (1 Ksr 244/2010)

4.	Žiadosť JUDr. Antona Oriňáka o poskytnutie súčinnosti pri preplácaní cestovného leteckou dopravou, prípadne motorovým vozidlom (1 Ksr 381/2010)

5.	Návrh predsedu Najvyššieho súdu Slovenskej republiky na dočasné pridelenie                 JUDr. Ayše Pružinec Erenovej, sudkyne Krajského súdu v Bratislave na výkon funkcie sudcu na Najvyšší súd Slovenskej republiky (1 Ksr 385/2010)

6.	Návrh predsedu Najvyššieho súdu Slovenskej republiky na dočasné pridelenie      JUDr. Štefana Sekelského, sudcu Krajského súdu v Košiciach na výkon funkcie sudcu na Najvyšší súd Slovenskej republiky (1 Ksr 386/2010)

7.	Stanovisko k návrhu zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov – predložené predsedom Národnej rady Slovenskej republiky

8.	Žiadosť predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu obchodnoprávneho kolégia Najvyššieho súdu Slovenskej republiky (1 Ksr 378/2010)

9.	Žiadosť predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu občianskoprávneho kolégia Najvyššieho súdu Slovenskej republiky (1 Ksr 377/2010)

10.	Žiadosť predsedu Krajského súdu v Prešove o vymenovanie člena výberovej komisie na výberové konanie na obsadenie jedného voľného miesta predsedu Okresného súdu Humenné (1 Ksr 383/2010)

11.	Žiadosť predsedu Krajského súdu v Prešove o vymenovanie člena výberovej komisie na výberové konanie na obsadenie voľného miesta predsedu Okresného súdu Vranov nad Topľou (1 Ksr 384/2010)

Rôzne:

12.	Správa z konferencie predsedov odvolacích súdov a generálnych prokuratúr krajín Európskej únie konanej v dňoch 20. – 22. októbra 2010 v Berlíne (1 Ksr 320/2010)

13.	Základné princípy – MAGNA CHARTA sudcov – Poradná rada európskych sudcov (Štrasburg 17. november 2010)

K programu zasadnutia:

Hlasovanie: 
Za: 12
Proti: 0
Zdržali sa: 0
Neprítomní: 6

Uznesenie č. 1070
Súdna rada Slovenskej republiky schvaľuje program 55. zasadnutia

Za overovateľa zápisnice bola navrhnutý JUDr. Viliam Dohňanský a za zapisovateľku Lucia Hučková.

Hlasovanie o overovateľovi zápisnice: JUDr. Viliam Dohňanský
Za: 11
Proti: 0
Zdržali sa: 1
Neprítomní: 6

Uznesenie č. 1073
Súdna rada Slovenskej republiky schvaľuje za overovateľa zápisnice JUDr. Viliama Dohňanského a za zapisovateľku zasadnutia Luciu Hučkovú.

Jednotlivé body programu súdna rada prerokovala s týmito závermi:

1.	Podnet JUDr. Pavla Polakoviča na disciplinárne konanie za spôsob vedenia súdneho pojednávania (1 Ksr 230/2010)

Na zasadnutie súdnej rady bol pozvaný sťažovateľ a rodinní príslušníci sťažovateľa.

JUDr. Hanzelová privítala JUDr. Jarmilu Polakovičovú a vyzvala ju, aby opísala priebeh pojednávania.

JUDr. Polakovičová odpovedala: JUDr. Majchrák referoval o podaniach                     JUDr. Polakoviča, JUDr. Kliment sa smial, ukazoval JUDr. Hatalovi otvorený spis a smial sa, potom keď JUDr. Majchrák udelil slovo JUDr. Polakovičovi, poklopal po hodinkách a povedal: „ale veď sme právnici“. Otec nahlas protestoval, no JUDr. Majchrák povedal: „ticho“ a že ich dá vyviesť zo súdnej siene.
JUDr. Novák sa spýtal, ako to celé vnímala.
Odpovedala, že bratovi upreli právo slova.
JUDr. Hudák sa spýtal, či mala problém pred tým s JUDr. Klimentom. 
Odpovedala, že nie.

JUDr. Hanzelová sa spýtala, či si bude uplatňovať náhradu trov. 
JUDr. Polakovičová odpovedala, že nie.

Ďalej bol prizvaný na vypočutie otec sťažovateľa JUDr. Ervín Polakovič.

JUDr. Hanzelová ho požiadala, aby upresnil priebeh pojednávania.

JUDr. Ervín Polakovič: Syna nenechali dokončiť ani jednu vetu, JUDr. Majrchrák si klepol po hodinkách a povedal, že sme právnici.
Keď prebiehalo pojednávanie, predseda senátu sa zmýlil v referovaní, sudca po ľavej strane sa zarehotal, medzi sebou si to vydiskutovali a predseda senátu sa opravil. Celú dobu sa JUDr. Kliment smial počas pojednávania, myslel si, že sa smeje, preto, že tam sedí s dcérou, pretože boli spolužiaci na právnickej fakulte. Keď ale dostal rozhodnutie a zápisnicu do rúk, zistil, že sa smial preto, lebo dopredu boli dohodnutí, nezaujímala ich obhajoba.

JUDr. Dohňanský sa pýtal, či za ním alebo príbuznými bol niekto z tohto senátu.

JUDr. Polakovič: Syn hovoril, že JUDr. Majchrák mu telefonoval, že prečo nebolo vypracované uznesenie, syn naháňal uznesenie vyše 4 mesiace, naposledy písal pani podpredsedníčke  najvyššieho súdu, ktorá oznámila, že dvakrát mal predĺženú dobu na vypracovanie rozhodnutia. Vraj zo zdravotných dôvodov.

JUDr. Hanzelová: Poďakovala za účasť a uviedla JUDr. Pavla Polakoviča ako podávateľa sťažnosti na konanie senátu.

Súdna rada ďalej jednomyseľne rozhodla o vypočutí JUDr. Pavla Polakoviča.

JUDr. Polakovič, uviedol, že  bol  sudca, vie  ako má vyzerať pojednávanie, nepáčil sa mu postup akým pojednávanie prebiehalo, zo strany JUDr. Majchráka, ukázal na hodinky, keď ešte poriadne ani nezačali.
Vravel, že JUDr. Kliment sa doslova smial na tom, čo hovoril JUDr. Majchrák. Pojednávanie začalo s tým, že JUDr. Majchrák sa opýtal prokurátora, ako sa volá, ten mu odpovedal a poznamenal, že sa stretávajú na pojednávaniach dlho, JUDr. Majchrák si ho však nepamätal.

JUDr. Hanzelová sa spýtala či JUDr. Pavol Polakovič trvá na obsahu podania. Uviedol, že na podnete trvá. Dodala, že súdna rada rozhodne o podnete.

Bolo konštatované, že JUDr. Majchrák bol pozvaný na zasadnutie súdnej rady, avšak sa nedostavil, má prerušený výkon funkcie sudcu.

Po vypočutí oznamovateľa, jeho otca a sestry navrhla JUDr. Hanzelová, aby sa k predmetnému podnetu vypracovalo stanovisko a prítomní členovia ju hlasovaním podporili.

Hlasovanie:
Za: 11
Proti: 0
Zdržali sa: 1
Neprítomní: 6

Uznesenie č. 1074
Súdna rada Slovenskej republiky poveruje JUDr. Viliama Dohňanského vypracovaním stanoviska k podnetu JUDr. Pavla Polakoviča, ktoré bude prerokované na najbližšom zasadnutí Súdnej rady Slovenskej republiky.

Pred začatím rokovania o bode 2.  programu JUDr. Hanzelová oboznámila obsah podania JUDr. Daniely Švecovej, z ktorého vyplýva, že sa vzdala kandidatúry na podpredsedu Najvyššieho súdu Slovenskej republiky.

2.	Voľba kandidáta na podpredsedu Najvyššieho súdu Slovenskej republiky                                 (1 Ksr 44-2/2010)

Súdna rada Slovenskej republiky prijala k voľbe kandidáta na podpredsedu Najvyššieho súdu Slovenskej republiky nasledovné uznesenia:

Uznesenie č. 1075
Súdna rada Slovenskej republiky berie na vedomie vzdanie sa JUDr. Daniely Švecovej kandidatúry na podpredsedu Najvyššieho súdu Slovenskej republiky.	
Členovia súdnej rady Slovenskej republiky sa oboznámili:
-	s podaním JUDr. Petra Paludu z 29. novembra 2010, v ktorom požiadal o odročenie volebného zasadnutia na neurčito. Ako dôvod uviedol, že mu nebola doručená pozvánka,
-	so záznamom spísaným v súvislosti s reklamáciou podanej zásielky Kanceláriou Súdnej rady Slovenskej republiky.

Uznesenie č. 1076
Súdna rada Slovenskej republiky prerušuje voľbu podpredsedu Najvyššieho súdu Slovenskej republiky, s tým, že bude pokračovať  10. decembra 2010 o 14:00 hod. v Detašovanom pracovisku Justičnej akadémie v Omšení. Pozvánka bude uchádzačovi doručovaná prostredníctvom doručovateľa Kancelárie Súdnej rady Slovenskej republiky a poštou na známe adresy s tým, že o spoluprácu bude požiadaný aj osobný úrad Najvyššieho súdu Slovenskej republiky,  aby konkrétny termín doručovania oznámil aj telefonicky.

3.	Disciplinárny súd – doplnenie senátu voľbou (1 Ksr 244/2010)

JUDr. Hanzelová  predniesla návrh upresneného bodu  programu -  Disciplinárny súd – výmena člena senátu, z dôvodu, že do senátu boli zvolení dvaja členovia nominovaní Národnou radou Slovenskej republiky a nie je v ňom člen nominovaný Ministerstvom spravodlivosti Slovenskej republiky. Výmenu je potrebné prerokovať s členmi senátu. Rokovaním bola poverená JUDr. Ida Hanzelová.

Členovia súdnej rady k zloženiu disciplinárneho senátu 1 Ds hlasovali nasledovne:

Hlasovanie:
Za: 12
Proti: 0
Zdržali sa: 0
Neprítomní: 6

Uznesenie č. 1077
Súdna rada Slovenskej republiky prekladá tento bod programu na ďalšie zasadnutie Súdnej rady Slovenskej republiky na 10. decembra 2010. 

4.	Žiadosť JUDr. Antona Oriňáka o poskytnutie súčinnosti pri preplácaní cestovného leteckou dopravou, prípadne motorovým vozidlom (1 Ksr 381/2010)

Členovia súdnej rady po prerokovaní žiadosti JUDr. Antona Oriňáka o poskytnutie súčinnosti pri preplácaní cestovného leteckou dopravou, prípadne motorovým vozidlom hlasovali nasledovne:

Hlasovanie:
Za: 13
Proti: 0
Zdržali sa: 0
Neprítomní: 5 

Uznesenie č. 1078
Súdna rada Slovenskej republiky konštatuje, že JUDr. Anton Oriňák je naďalej nominantom Súdnej rady Slovenskej republiky v Rade Justičnej akadémie Slovenskej republiky ako sudca, ktorému nezanikla sudcovská funkcia prerušením jej výkonu a neskončila ani doba výkonu funkcie v Rade Justičnej akadémie Slovenskej republiky. Nároky na cestovné prináleží určiť Justičnej akadémii Slovenskej republiky.

5.	Návrh predsedu Najvyššieho súdu Slovenskej republiky na dočasné pridelenie                 JUDr. Ayše Pružinec Erenovej, sudkyne Krajského súdu v Bratislave na výkon funkcie sudcu na Najvyšší súd Slovenskej republiky (1 Ksr 385/2010)

Členovia súdnej rady po prerokovaní návrhu predsedu Najvyššieho súdu Slovenskej republiky na dočasné pridelenie JUDr. Ayše Pružinec Erenovej, sudkyne Krajského súdu v Bratislave na výkon funkcie sudcu na Najvyšší súd Slovenskej republiky hlasovali nasledovne:

Hlasovanie:
Za: 13
Proti: 0
Zdržali sa: 0
Neprítomní: 5

Uznesenie č. 1079
Súdna rada Slovenskej republiky dočasne prideľuje JUDr. Ayše Pružinec Erenovú, sudkyňu Krajského súdu v Bratislave na výkon funkcie sudcu na Najvyšší súd Slovenskej republiky na dobu od 1. januára 2011 do 30. júna 2012.

6.	Návrh predsedu Najvyššieho súdu Slovenskej republiky na dočasné pridelenie JUDr. Štefana Sekelského, sudcu Krajského súdu v Košiciach na výkon funkcie sudcu na Najvyšší súd Slovenskej republiky (1 Ksr 386/2010)

Členovia Súdnej rady po prerokovaní návrhu predsedu Najvyššieho súdu Slovenskej republiky na dočasné pridelenie JUDr. Štefana Sekelského, sudcu Krajského súdu v Košiciach na výkon funkcie sudcu na Najvyšší súd Slovenskej republiky hlasovali nasledovne:

Hlasovanie:
Za: 13
Proti: 0
Zdržali sa: 0
Neprítomní: 5

Uznesenie č. 1080
Súdna rada Slovenskej republiky dočasne prideľuje JUDr. Štefana Sekelského, sudcu Krajského súdu v Košiciach na výkon funkcie sudcu na Najvyšší súd Slovenskej republiky na dobu od 1. januára 2011 do 15. mája 2011.

7.	Stanovisko k návrhu zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov

Členovia súdnej rady po prerokovaní stanoviska k návrhu zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov hlasovali nasledovne:

Hlasovanie:
Za: 13
Proti:0
Zdržali sa: 0
Neprítomní: 5

Uznesenie č. 1081
Súdna rada Slovenskej republiky berie na vedomie návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov, ktorý jej bol  zaslaný 5. novembra 2010 predsedom Národnej rady Slovenskej republiky a doručený 9.novembra 2010, konštatuje, 

-	že návrh sa dotýka jednej z garancií nezávislosti sudcov  - ich hmotného zabezpečenia;  jeho cieľom je zníženie platu ústavných činiteľov , vrátane sudcov, bez uvedenia relevantných dôvodov,
-	k prerokovaniu návrhu vo výboroch Národnej rady Slovenskej republiky neboli prizvaní zástupcovia sudcov a o vyjadrenie k návrhu neboli prítomní zástupcovia Súdnej rady Slovenskej republiky požiadaní,
-	Súdnej rade Slovenskej republiky nie je známe stanovisko Ministerstva spravodlivosti Slovenskej republiky k predmetnému návrhu skupiny poslancov, ani stanovisko vlády Slovenskej republiky a dôvody,
-	doterajší spôsob rokovania o návrhu je obchádzaním legitímneho orgánu súdnej moci, do pôsobnosti ktorého  patrí zaujatie stanoviska k návrhu zákona;  bez vecného rokovania Súdnej rady  Slovenskej republiky s predkladateľmi a vyjasnenia si rozdielov v postavení jednotlivých kategórií ústavných činiteľov, je možnosť vyjadrenia sa Súdnej rady Slovenskej republiky k predloženému návrhu obmedzená, 
upozorňuje, že otázky zníženia a zmeny platových pomerov sudcov  už boli predmetom rozhodovacej činnosti Ústavného súdu Slovenskej republiky, čo  zjavne uniklo pozornosti predkladateľov návrhu, podporuje v plnom rozsahu vyjadrenie predsedu Najvyššieho súdu Slovenskej republiky , ktoré v prvom čítaní predniesol k uvedenému zákonu  poslanec Dušan Čaplovič, keďže plénum Národnej rady Slovenskej republiky neumožnilo predsedovi Najvyššieho súdu Slovenskej republiky a Súdnej rady Slovenskej republiky jeho vystúpenie v pléne. 
Súdna rada Slovenskej republiky nesúhlasí s predloženým návrhom zákona, pokiaľ sa má dotýkať aj platových pomerov sudcov a žiada o bezprostredné prerokovanie návrhu s predkladateľmi

8.	Žiadosť predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu obchodnoprávneho kolégia Najvyššieho súdu Slovenskej republiky                     (1 Ksr 378/2010)

Členovia súdnej rady po prerokovaní žiadosti predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu obchodnoprávneho kolégia Najvyššieho súdu Slovenskej republiky hlasovali nasledovne:

Hlasovanie: JUDr. Anna Marková
Za: 13
Proti. 0
Zdržali sa: 0
Neprítomní: 5

Hlasovanie: Náhradník: JUDr. Mária Usačevová
Za: 12
Proti. 0
Zdržali sa: 1
Neprítomní: 5

Uznesenie č. 1082
Súdna rada Slovenskej republiky schvaľuje za člena výberovej komisie na výberové konanie na obsadenie jedného voľného miesta sudcu obchodnoprávneho kolégia Najvyššieho súdu Slovenskej republiky JUDr. Annu Markovú, za náhradníka JUDr. Máriu Usačevovú.

9.	Žiadosť predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu občianskoprávneho kolégia Najvyššieho súdu Slovenskej republiky                     (1 Ksr 377/2010)

Členovia súdnej rady po prerokovaní žiadosti predsedu Najvyššieho súdu Slovenskej republiky o vymenovanie člena výberovej komisie na výberové konanie na obsadenie jedného voľného miesta sudcu občianskoprávneho kolégia Najvyššieho súdu Slovenskej republiky hlasovali nasledovne:

Hlasovanie: JUDr. Daniela Švecová
Za: 12
Proti: 0
Zdržali sa: 1
Neprítomní: 5

Hlasovanie: Náhradník: JUDr. Mária Usačevová
Za: 12 
Proti: 0
Zdržali sa: 1
Neprítomní: 5

Uznesenie č. 1083
Súdna rada Slovenskej republiky schvaľuje za člena výberovej komisie na výberové konanie na obsadenie jedného voľného miesta sudcu občianskoprávneho kolégia Najvyššieho súdu Slovenskej republiky JUDr. Danielu Švecovú, za náhradníka JUDr. Máriu Usačevovú.

Rôzne:

10.	Žiadosť predsedu Krajského súdu v Prešove o vymenovanie člena výberovej komisie na výberové konanie na obsadenie  voľného miesta predsedu Okresného súdu Humenné (1 Ksr 383/2010)

Členovia súdnej rady po prerokovaní žiadosti predsedu Krajského súdu v Prešove o vymenovanie člena výberovej komisie na výberové konanie na obsadenie voľného miesta predsedu Okresného súdu Humenné hlasovali nasledovne:

Hlasovanie: JUDr. Viliam Dohňanský
Za: 12
Proti: 0
Zdržali sa: 1
Neprítomní: 5

Hlasovanie: Náhradník: JUDr. Juraj  Sopoliga
Za: 12
Proti: 0
Zdržali sa: 1
Neprítomní: 5

Uznesenie č. 1084
Súdna rada Slovenskej republiky schvaľuje za člena výberovej komisie na výberové konanie na obsadenie  voľného miesta predsedu Okresného súdu Humenné, JUDr. Viliama Dohňanského, za náhradníka JUDr. Juraja Sopoligu.

11.	Žiadosť predsedu Krajského súdu v Prešove o vymenovanie člena výberovej komisie na výberové konanie na obsadenie voľného miesta predsedu Okresného súdu Vranov nad Topľou (1 Ksr 384/2010)

Členovia súdnej rady po prerokovaní žiadosti predsedu Krajského súdu v Prešove o vymenovanie člena výberovej komisie na výberové konanie na obsadenie voľného miesta predsedu Okresného súdu Vranov nad Topľou hlasovali nasledovne:

Hlasovanie: JUDr. Juraj Sopoliga
Za: 12
Proti: 0
Zdržali sa: 1
Neprítomní: 5

Hlasovanie: Náhradník: JUDr. Viliam Dohňanský
Za: 12
Proti: 0
Zdržali sa: 1
Neprítomní: 5

Uznesenie č. 1085
Súdna rada Slovenskej republiky schvaľuje za člena výberovej komisie na výberové konanie na obsadenie jedného voľného miesta predsedu Okresného súdu Vranov nad Topľou                JUDr. Juraja Sopoligu, za náhradníka JUDr. Viliama Dohňanského.

Rôzne:

12.	Správa z konferencie predsedov odvolacích súdov a generálnych prokuratúr krajín Európskej únie konanej v dňoch 20. – 22. októbra 2010 v Berlíne                      (1 Ksr 320/2010)

JUDr. Burger informoval o správe z konferencie, na ktorej sa zúčastnil spolu s predsedom Súdnej rady Slovenskej republiky.
Súdna rada Slovenskej republiky berie na vedomie správu z konferencie predsedov odvolacích súdov a generálnych prokuratúr krajín Európskej únie konanej v dňoch                      20. – 22. októbra 2010 v Berlíne.

13.	Základné princípy – MAGNA CHARTA sudcov – Poradná rada európskych sudcov (Štrasburg 17. november 2010)

     Bližšiu informáciu zo zasadnutia Poradnej rady európskych sudcov podala JUDr. Ida Hanzelová.

Uznesenie č. 1086 
Súdna rada Slovenskej republiky berie na vedomie materiál JUDr. Aleny Poláčkovej: Základné princípy – MAGNA CHARTA sudcov – Poradná rada európskych sudcov                       a súhlasí so zabezpečením   prekladu novej legislatívnej úpravy týkajúcej sa sudcov vrátane pripomienok Súdnej rady Slovenskej republiky a ich zaslaním do Poradnej rady európskych sudcov.

14.	Informácia o rokovaní Ústavnoprávneho výboru Národnej rady Slovenskej republiky 

JUDr. Hanzelová informovala o rokovaní Ústavnoprávneho výboru Národnej rady Slovenskej republiky s tým, že bol predložený návrh na navýšenie rozpočtu Najvyššieho súdu Slovenskej republiky v súvislosti s tým, aby sa zabezpečili finančné prostriedky pre asistentov sudcov Najvyššieho súdu Slovenskej republiky. Zároveň s poľutovaním uviedla, že  tento návrh neprešiel, pretože výbor neprijal platné uznesenie.

Overovateľ:								Zapísala: